Polisiekaptein, nog twee vas vir omkopery(Argieffoto) Drie verdagtes, onder wie ŉ vrouepolisiekaptein, het Dinsdag in die Emalahleni-landdroshof in Mpumalanga verskyn op aanklagte van korrupsie, regsverydeling, afpersing en ontvoering. Die vrou en twee mans is Maandagmiddag in Witbank vasgetrek. “Die drie word daarvan beskuldig dat hulle 13 beweerde ongedokumenteerde mense glo ure lank in ŉ polisievoertuig aangehou en omkoopgeld van R10 000 vir hul vryheid geëis het,” het kol. Donald Mdhluli, polisiewoordvoerder, gesê. Die mense wat aangehou is, werk glo op ŉ bouperseel in Witbank. Die beskuldigdes het na bewering ook die eienaar van die perseel versoek om vir sy werkers se vrylating te betaal. Daar is geld aan die verdagtes betaal en hulle is in hegtenis geneem. Die drie is op borgtog van R2 000 elk vrygelaat en moet weer op 1 Maart in die hof verskyn. Hulle is geïdentifiseer as Tshidi Anastacia Mamareko (56), Santi Madoda Khumalo (44) en Albert Ramuchu (41). Volgens Mdhluli sal die polisiekaptein ook intern ondersoek en dissiplinêre stappe moontlik na gelang van die uitkoms van die ondersoek ingestel word.